የአዲስ አበባ ከተማ አስተዳደር ኢንዱስትሪ ቢሮ ኃላፊ አቶ ጀማል ረዲ በበኩላቸው፤ በዕለቱ የተመረቀው የሲኖ ትራክ መገጣጠሚያ ፋብሪካና የትሬለር ማምረቻ ፋብሪካ የከተማ አስተዳደሩ የአምራች ኢንዱስትሪውን ለማስፋፋት የሚያደርገው ሰፊ እንቅስቃሴ ተግባራዊ ማሳያ እንደሆነ ነው የገለፁት፡፡ ይህም መንግሥት በአዲስ አበባና መሰል የአገሪ ትልልቅ ከተሞች በኢንጂነሪንግ ዘርፍ ትኩረት ሰጥቶ ለመሥራት የነደፈው አምራች ኢንዱስትሪ ልማት ስትራቴጅ እንደሆነ እና አገራዊ ፋይዳውም የጎላ መሆኑን ተናግረዋል፡፡ “መንግሥት የብረታ ብረትና ኢንጅነሪንግ ዘርፉን ለማሳደግ የነደፈውን ፖሊሲ ተከትሎ ከተሠራ በአስቸጋሪ ሁኔታዎችም ውስጥ ሆኖ ውጤታማ መሆን እንደሚቻል ኤን.ኤ ብረታ ብረት ኢንዱስትሪና ኢንጅነሪንግ እየሠራ ያለው ሥራና እያስመዘገበው ያለው ውጤት ተጨባጭ ማሳያ ነው” ሲሉም ገልፀዋ፡፡
